Fil-qalba tar-raħal ta' Ħal Safi, propjetà tal-Knisja se tiġi inawgurata llejla mill-Arċisqof Charles Scicluna u mill-Ministru Michael Farrugia, wara li din inbidlet f'ċentru ta' matul il-jum u shelter għal matul il-lejl għall-persuni li jbatu bid-dimensja. Dan wara li l-propjetà nkriet lill-Gvern li investa biex isir dan il-proġett għall-ġid tas-soċjetà. Intervistat minn Newsbook.com.mt , il-Kappillan tal-parroċċa ta' Ħal Safi, Dun David Farrugia, qal li ispirati mill-Papa Franġisku fil-Ġublew Straordinarju tal-Ħniena tal-2016, il-parroċċa bdiet taħdem fuq l-idea li din il-binja tal-Knisja terġa' tibda tintuża biex isservi ta' ġid għall-komunità. Fil-passat, din kienet tintuża bħala ċentru tad-duttrina tas-Soċjetà tal-Mużew u post fejn jiltaqgħu l-gruppi ta' żgħażagħ. Dun David Farrugia spjega li l-għan ta' din l-inizjattiva u ta' dan il-proġett hu li l-anzjani ma jkunux waħedhom u jkollhom post fejn jirrekjaraw b'mod sigur. Iċ-ċentru l-ġdid se joffri l-faċilità ta' kura għall-anzjani fl-ewwel stadji tad-dimensja u l-possibilità li jagħmlu lejl f'dan iċ-ċentru li se joffri akkomodazzjoni għal 12-il persuna. L-anzjani li jagħmlu użu minn dan is-servizz offrut mill-Gvern jistgħu jattendu sa tlett darbiet fil-ġimgħa. Ritratt: Miguela Xuereb Iċ-Ċentru għall-Persuni bid-Dimensja ġie irrestawrat u attrezzat minn fondi Ewropej u se jkun qiegħed jitmexxa mill-Gvern wara ftehim mal-Knisja għall-użu tal-propjetà. Għal aktar informazzjoni dwar is-servizzi offruti tista' ssegwi din il-ħolqa https://activeageing.gov.mt/applications/?lang=en inkella tista' ċċempel fuq il-helpline tad-dimensja 1771.